ຝຣັ່ງເປັນຫ່ວງ ກ່ຽວກັບ ການປະຕິບັດງານ ຂອງພວກນັກສັງເກດການ ໃນຊີເຣຍ (ເບິ່ງວີດີໂອ)
ຝຣັ່ງຮຽກຮ້ອງໃຫ້ມີຄວາມກະຈ່າງແຈ້ງ ກ່ຽວກັບ ການປະກອບພາລະກິດ ຂອງພວກນັກສັງເກດການໃນຊີເຣຍ.
ຝຣັ່ງໄດ້ສະແດງຄວາມເປັນຫ່ວງອອກມາກ່ຽວກັບເງື່ອນໄຂຕ່າງໆ ທີ່ພວກນັກສັງເກດການສັນນິບາດຊາດອາຣັບກໍາລັງປະກອບພາລະກິດຂອງເຂົາເຈົ້າໃນຊີເຣຍນັ້ນ ທ່ານ Alain Juppe ຣັດຖະມົນຕີຕ່າງປະເທດຝຣັ່ງກ່າວໃນວັນອັງຄານມື້ນີ້ວ່າ ເງື່ອນໄຂ ຕ່າງໆເຫລົ່ານີ້ຕ້ອງການຄວາມກະຈ່າງແຈ້ງ ແລະຮຽກຮ້ອງເຊ່ນກັນໃຫ້ສະພາຄວາມໝັ້ນ ຄົງສະຫະປະຊາຊາດທໍາການເຄື່ອນໄຫວຕໍ່ຊີເຣຍນັ້ນ ທ່ານ Juppe ກ່າວຕື່ມວ່າ ສະພາຄວາມໝັ້ນຄົງບໍ່ສາມາດຈະມິດງຽບໄດ້ແລະວ່າ ລັດຖະ ບານຂອງປະທານາທິບໍດີ Bashar al-Assad ບໍ່ມີອະນາຄົດອັນແທ້ຈິງຫຍັງເລີຍ ຣັດເຊຍແລະຈີນໄດ້ກີດກັນຄວາມພະຍາຍາມຕ່າງໆໂດຍພວກປະເທດມະຫາອໍານາດ ຝ່າຍຕາເວັນຕົກທີ່ຈະໃຊ້ສະພາຄວາມໝັ້ນຄົງປະນາມລັດຖະບານຊີເຣຍແລະວາງການ ລົງໂທດຕໍ່ຊີເຣຍທີ່ຍັງສືບຕໍ່ທໍາການປາບປາມພວກປະທ້ວງຢ່າງນອງເລືອດຕໍ່ໄປນັ້ນ ທ່ານ Nabil El Araby ຫົວໜ້າສັນນິບາດຊາດອາຣັບກ່າວໃນວັນຈັນວານນີ້ທີ່ກຸງໄຄໂຣ ວ່າ ພວກມືປືນທີ່ດັກຍິງແລະການຍິງປືນໃສ່ກັນຍັງ ສືບຕໍ່ເປັນໄພຂົ່ມຂູ່ຢູ່ໃນຫົວເມືອງ ຕ່າງໆຂອງຊີເຣຍຢູ່ ເຖິງແມ່ນພວກນັກສັງເກດການຂອງສັນນິບາດຊາດອາຣັບມີໜ້າຢູ່ ທີ່ນັ້ນກໍຕາມ ທ່ານ Nabil El Araby ໄດ້ຮຽກຮ້ອງໃຫ້ມີການຢຸດຍິງກັນໃນທັນທີໃນຊີເຣຍ ໂດຍກ່າວ ວ່າ ພວກມືປືນດັກຍິງຍັງທໍາການເຂັ່ນຂ້າປະຊາຊົນຢູ່ ແລະເຮັດໃຫ້ເປັນການຍາກທີ່ຈະ ໄຈ້ແຍກວ່າໃຜຍິງໃຜກັນແທ້ນັ້ນ ສັນນິບາດຊາດອາຣັບໄດ້ສົ່ງພວກນັກສັງເກດການໄປຍັງຊີເຣຍເພື່ອທໍາການກວດກາ ເບິ່ງການຈັດຕັ້ງປະຕິບັດຕາມແຜນການສັນຕິພາບຂອງສັນນິບາດ ຫລັງຈາກກໍາລັງ ຮັກສາຄວາມປອດໄພຂອງລັດຖະບານທໍາການປາບປາມພວກປະທ້ວງຕໍ່ຕ້ານລັດ ຖະບານ ມາເປັນເວລາ 9 ເດືອນ ແຜນການຂອງສັນນິບາດຊາດອາຣັບບົ່ງໃຫ້ລັດຖະ ບານຊີເຣຍຕ້ອງຖອນກໍາລັງຮັກສາຄວາມປອດໄພແລະພວກອາວຸດໜັກອອກຈາກຖະ ໜົນຫົນທາງຕ່າງໆ ແລະໃຫ້ເລີ້ມທໍາການໂອ້ລົມເຈລະຈາກັນກັບຝ່າຍຄ້ານ ພ້ອມທັງ ປ່ອຍພວກນັກໂທດການເມືອງ ແລະອະນຸຍາດໃຫ້ພວກນັກສັງເກດການເຂົ້າໄປໃນປະ ເທດໄດ້